สธ.ย้ำ !  กลุ่ม 608 และเด็กเล็ก ยังจำเป็นต้องฉีดวัคซีนเข็มกระตุ้นต่อเนื่อง เพื่อลดการป่วยหนักและเสียชีวิต ตั้งเป้าเร่งฉีดทุกกลุ่มให้ได้ไม่น้อยกว่า 2 ล้านโดสภายในสิ้นปีนี้
นายแพทย์สุเทพ เพชรมาก หัวหน้าผู้ตรวจราขการกระทรวงสาธารณสุข กล่าวว่า ได้กำชับให้หน่วยงานสาธารณสุขทุกเขตสุขภาพเร่งสื่อสารทำความเข้าใจกับพ่อแม่ผู้ปกครองให้สมัครใจรีบนำบุตรหลานกลุ่มเด็กเล็กอายุ 6 เดือน ถึง 4 ปี มารับวัคซีนป้องกันโรควิด 19 สำหรับเด็กเล็ก รวมทั้งให้เร่งรัดการฉีดวัคซีนเข็มกระตุ้นให้ทุกกลุ่มเป้าหมายโดยเร็ว โดยเฉพาะกลุ่มเสี่ยง 608 ที่ฉีดเข็มกระตุ้นครอบคลุมเพียง ร้อยละ 46.5โดยจะเดินหน้าจัดกิจกรรม “สัปดาห์แห่งการฉีดวัคซีน” ร่วมกับหน่วยงานภาคีเครือข่าย เชิญชวน ค้นหา ติดตามคนที่ยังไม่ได้ฉีด รวมทั้งจัดการอำนวยความสะดวกแก่ผู้รับวัคซีนให้มากที่สุด เช่น บริการฉีดวัคซีนถึงบ้าน ในกลุ่มผู้ป่วยติดบ้าน ติดเตียง ซึ่งหลายจังหวัดได้เริ่มดำเนินการแล้ว พร้อมทั้งติดตามผลการดําเนินงานทุกสัปดาห์ โดยมีเป้าหมายฉีดวัคซีนไม่น้อยกว่า 2 ล้านโดส ภายในเดือนธันวาคม 2565 นี้